**ЗАПОВЕД**

На основание чл. 9, ал. 5 и чл. 46, ал. 2 от Закона за управление на средствата от Европейските фондове при споделено управление (ЗУСЕФСУ), раздел 22. „Критерии и методика за оценка на проектните предложения“ от Условия за кандидатстване по процедура № №BG16FFPR002-2.002 „Рекултивация на регионални депа / клетки на регионални депа за битови отпадъци“, по Приоритет 2 „Отпадъци” на Програма „Околна среда“ 2021-2027 г., утвърдени със Заповед № РД-ОП-36/24.08.2023 г. на Ръководителя на Управляващия орган на Програма „Околна среда“ 2021 – 2027 г. ( РУО на ПОС 2021 – 2027 г.) (Заповед за оправомощаване № РД-573/07.08.2023 г. на министъра на околната среда и водите) и одобрен Доклад с изх. № 95-00-709/09.02.2024 г. от приключила оценка до РУО на ПОС 2021 – 2027 г.

**ПРЕКРАТЯВАМ:**

Производството по предоставяне на БФП по процедура №BG16FFPR002-2.002 „Рекултивация на регионални депа / клетки на регионални депа за битови отпадъци“ за директно предоставяне на безвъзмездна финансова помощ по отношение на конкретен бенефициент – ОБЩИНА ЛОЗНИЦА (Булстат: 000505853) с проектно предложение „Техническа и биологична рекултивация на съществуващо общинско депо за битови отпадъци в община Лозница”, регистрирано с №BG16FFPR002-2.002-0003 в „Информационната система за управление и наблюдение на средствата от Европейските фондове при споделено управление“ (ИСУН).

**МОТИВИ:**

* **Кандидатът два пъти поред не е отстранил в срок констатираните нередовности, непълноти и несъотвествия с изискванията на условията за кандидатстване и не е представил изисканите му документи (доказателства) в съответствие с чл. 44, ал. 4 от Закона за управление на средствата от Европейските фондове при споделено управление (ЗУСЕФСУ) и чл. 25, ал. 8 от ПМС 23/13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от ЕФСУ за програмен период 2021 – 2027 г., с които да удостовери, че проектното предложение съответства на критериите за оценка по настоящата процедура, одобрени от Комитета за наблюдение на ПОС 2021-2027 г.**

На 17.01.2024 г., на основание чл. 44, ал. 4 от ЗУСЕФСУ и чл. 25, ал. 8 от ПМС 23/13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от ЕФСУ за програмен период 2021 – 2027 г., до Кандидата община Лозница, посредством модул „Комуникация с кандидата” в ИСУН, е изпратено Уведомление №1 за констатирани несъответствия на проектното предложение с критерии №№ 1 и 8 от част „Административно съответствие и допустимост“ на раздел 22 от условията за кандидатстване с искане да представи доказателства относно съответствие на проектното предложение с изискванията на раздели 11 „Допустими кандидати“ и 13 „Дейности, допустими за финансиране“ от условията за кандидатстване и допълнителната информация относно обхвата на допустимите дейности, дадена в представените разяснения по постъпили въпроси от кандидати по настоящата процедура. Съгласно изискването на чл. 44, ал. 4 от ЗУСЕФСУ в уведомлението е посочено, че неотстраняването на нередовностите, непълнотите и/или несъответствията в срок до в срок до 24.01.2024 г. може да доведе до прекратяване на производството по отношение на съответния конкретен бенефициент на основание чл. 46, ал. 2 от ЗУСЕФСУ.

В определения срок до 24.01.2024 г. не е получен отговор от страна на Кандидата, поради което на основание на раздел 21. „Ред за оценяване на проектните предложения“ на условията за кандидатстване до същия повторно е изпратено Уведомление №1 за установени нередовности, непълноти и/или несъответствия по отношение на критерии №№1 и 8 от част „Административно съответствие и допустимост“ от раздел 22 „Критерии и методика за оценка на проектните предложения“ на условията за кандидатстване по процедура №BG16FFPR002-2.002 „Рекултивация на регионални депа / клетки на регионални депа за битови отпадъци“ със срок за отговор до 01.02.2024 г.

В определения срок до 01.02.2024 г. повторно не е представен отговор от Кандидата.

* **Проектното предложение НЕ съответства на критерий №1 „Кандидатът е допустим съгласно условията за кандидатстване“ от раздел „Административно съответствие и допустимост“ от критериите за оценка по настоящата процедура.**

Съгласно раздел 11. „Допустими кандидати“ от условията за кандидатстване по процедура №BG16FFPR002-2.002 „Рекултивация на регионални депа / клетки на регионални депа за битови отпадъци“, по Приоритет 2 „Отпадъци” на Програма „Околна среда“ 2021-2027 г., допустими кандидати, които са конкретни бенефициенти по процедурата, са общини:

- на чиято територия се намира регионалното депо и/или

- собственици на регионално депо за битови отпадъци, и/или

- оператори по комплексното разрешително за съответното регионално депо, и

- които притежават разрешение за строеж, издадено по реда Закона за устройство на територията, въз основа на което може да извършат техническата рекултивация на съответното регионално депо (клетка/клетки от депото), за което или за клетка/клетки от което е издадена заповед или решение на директора на РИОСВ за преустановяване на експлоатацията до 15.04.2024 г.

Община Лозница, в качеството си на община-член на Регионално сдружение за управление на отпадъците за регион Разград, ползваща „Регионално депо за неопасни отпадъци за общините Разград, Завет, Исперих, Кубрат, Лозница, Самуил и Цар Калоян“ е посочена като допустим кандидат по процедурата с оглед възможността за кандидатстване самостоятелно или в партньорство за техническа рекултивация на запълнена/и клетка/и с преустановена експлоатация на регионалното депо. Настоящото проектно предложение предвижда рекултивация на съществуващо общинско депо за неопасни отпадъци на община Лозница, а не на запълнена/и клетка/и с преустановена експлоатация на регионалното депо поради което не може да се приеме, че същата е допустим кандидат по процедурата.

* **Проектното предложение НЕ съответства на критерий №8 „Дейностите, включени в проектното предложение, за които се иска финансиране по процедурата, са допустими и съответстват на изискванията съгласно условията за кандидатстване“ от раздел „Административно съответствие и допустимост“ от критериите за оценка по настоящата процедура.**

По обявената процедура № BG16FFPR002-2.002 допустими за финансиране са дейности по техническа рекултивация само на запълнени регионални депа или клетки на регионални депа за битови отпадъци с преустановена експлоатация. Общините от Регионално сдружение за управление на отпадъците за регион Разград, част от което е и Община Лозница, ползват едно регионално депо, за което с Решение №248-НО-И0-А0/11.08.2008 г е издадено комплексно разрешително №КР 248-НО/2008 г., с оператор Община Разград. По данни от комплексното разрешително, регионалното депо е разположено в имот в местност „Орлян Бурлук“, в землището на гр. Разград, Община Разград. Съгласно допълнителна информация относно обхвата на допустимите дейности, дадена в представените от страна на УО на ПОС 2021-2027 г. разяснения по постъпили въпроси от кандидати по настоящата процедура (запитване на община Чепеларе BG16FFPR002-2.002-Q002 от 27.09.2023 г.) по процедурата не са допустими дейности, съответно разходи, за рекултивация на други депа, включително и на общински депа за битови отпадъци.

Проектно предложение №BG16FFPR002-2.002-0003 „Техническа и биологична рекултивация на съществуващо общинско депо за битови отпадъци в община Лозница“ обхваща рекултивация на съществуващо общинско депо за неопасни отпадъци, разположено на 1,4 км югоизточно от с.Трапище в ПИ № 73002.62.101 по КК на с. Трапище, Община Лозница, следователно предвидените в неговия обхват дейности са недопустими за финансиране по процедурата и не съответстват на изискванията съгласно раздел 13. „Дейности, допустими за финансиране“ от условията за кандидатстване и предоставените разяснения по процедурата.

Съгласно раздел 22 „Критерии и методика за оценка на проектните предложения“ на условията за кандидатстване по процедурата:

- ако дадено проектно предложение е получило оценка „НЕ“ на критерии 1 и/или 8 от част „Административно съответствие и допустимост“, същото не се оценява за съответствие с всички останали критерии и процедурата се прекратява по отношение на конкретния бенефициент съгласно разпоредбите на ЗУСЕФСУ;

- при получаване на окончателна оценка „Не“ по даден критерий и невъзможност за привеждането на проектното предложение в съответствие с условията за кандидатстване в посочения шестмесечен срок, същото не се предлага за финансиране и процедурата се прекратява по отношение на конкретния бенефициент съгласно разпоредбите на ЗУСЕФСУ.

* Проектното предложение НЕ съответства на изискванията, посочени в условията за кандидатстване по процедура за директно предоставяне на безвъзмездна финансова помощ №BG16FFPR002-2.002 „Рекултивация на регионални депа / клетки на регионални депа за битови отпадъци“, по Приоритет 2 „Отпадъци” на Програма „Околна среда“ 2021-2027 г.

Проектното предложение се отнася за „Техническа и биологична рекултивация на съществуващо общинско депо за битови отпадъци в община Лозница“ и в тази връзка НЕ съответства с основната цел на процедурата: Изпълнение на техническа рекултивация на запълнени регионални депа или клетки на регионални депа за битови отпадъци с преустановена експлоатация, които трябва да бъдат закрити с цел намаляване на риска от по-нататъшно замърсяване на околната среда и предотвратяване на рисковете за човешкото здраве.

Видно от гореизложеното проектното предложение на ОБЩИНА ЛОЗНИЦА (Булстат: 000505853) не отговаря на изискванията, посочени в условията за кандидатстване по процедура №BG16FFPR002-2.002 „Рекултивация на регионални депа / клетки на регионални депа за битови отпадъци“, по Приоритет 2 „Отпадъци” на Програма „Околна среда“ 2021-2027 г. и не съответства на критериите за оценка, одобрени от Комитета за наблюдение на ПОС 2021-2027 г. Кандидатът не отстрани в срок нередовностите, непълнотите и/или несъответствията с изискванията и съгласно чл. 46, ал. 2 от ЗУСЕФСУ процедурата за предоставяне на БФП спрямо конкретния бенефициент ОБЩИНА ЛОЗНИЦА следва да бъде прекратена.

Видно от изложената по-горе фактическа обстановка, за депозираното от страна на община Лозница проектно предложение са налице две напълно самостоятелни и годни основания за отхвърляне и последващо прекратяване на производството по предоставяне на безвъзмездна финансова помощ. Материалноправното съответствие на проектно предложение на кандидат с утвърдените от Условия за кандидатстване по процедура №BG16FFPR002-2.002 „Рекултивация на регионални депа / клетки на регионални депа за битови отпадъци“, по Приоритет 2 „Отпадъци” на Програма „Околна среда“ 2021-2027 г. по отношение на обхват, обем от дейности, предмет и цел е съществен елемент от фактическия състав на процедурите по предоставяне на БФП и императивна предпоставка за финансиране на последното. При констатирано несъответствие и/или установена нерелевантност на предложените за финансиране дейности, последното представлява абсолютна отрицателна процесуална предпоставка за предоставяне на безвъзмездна финансова помощ по ПОС 2021-2027. Последното произтича и от обстоятелството, че Условията за кандидатстване и изпълнение, утвърдени като част от документите по чл. 26, ал. 1 от ЗУСЕФСУ, са влезли в законна сила и са със задължителен характер както за кандидатите, така и за органа, който ръководи административното производство.

Идентичен анализ е приложим и по отношение втория констатиран порок, релевантен към лисата на установено съответствие на проектното предложение след изчерпване на всички процедурни способи от УО на ПОС 2021-2027 за саниране на последния с оглед липсата на предоставени документи, информация и доказателства за административна допустимост и съответствие от страна на кандидата вследствие две последователни комуникации изпратени до последния в производството. В същите е осъществено позоваване на разпоредбите на чл. 44, ал. 4, чл. 46, ал. 2 от ЗУСЕФСУ и чл. 25, ал. 8 от *ПМС 23/13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от ЕФСУ за програмен период 2021 – 2027 г.*, като е обективирано, че неотстраняване на констатираните нередовности, непълноти и/или несъответствия в поставения срок може да доведе до прекратяване на производството по отношение на съответния конкретен бенефициент на основание чл. 46, ал. 2 от ЗУСЕФСУ. С оглед липсата на предприети действия по компетентност от страна на кандидата, се реализира хипотезата предмет на настоящото административно производство, а именно прекратяване предоставянето на БФП за община Лозница.

С цел обезпечаване на изчерпателност, следва да се има предвид, че настоящото производство по издаване на индивидуален административен акт, както и всички предхождащи последния административно-производствени действия, изявления, обективирани кореспонденции и комуникации, искания за предоставяне на допълнителна информация и документални доказателства и др. от страна на органа се провеждат в съответствие с разпоредбата на чл. 22, ал. 2 във връзка с чл. 23 от ЗУСЕФСУ, като приложимост в пълна степен намира *Наредбата за определяне на условията, реда и механизма за функциониране на Информационната система за управление и наблюдение на средствата от Европейските структурни и инвестиционни фондове (ИСУН) и за провеждане на производства пред управляващите органи посредством ИСУН*. Съгласно чл.13, ал.1 от същата, електронен документ и/или електронно изявление се счита за получено от съответния управляващ орган/междинно звено, кандидат или бенефициент с изпращането му в ИСУН. В настоящия случай, кандидатът е получил официална информация, респективно последният е бил надлежно уведомен за установените от административния орган несъответствия в рамките на 2 бр. комуникации/кореспонденции от 17.01.2024г. и 25.01.2024г., като е разполагал с правна възможност да санира констатираните несъответствия или да възрази по отношение основателността на наведените от органа твърдения. С оглед липсата на предприети действия и/или официални изявления на община Лозница, УО на ПОС 2021-2027 прекратява производството по предоставяне на БФП за цитирания кандидат.

**Настоящата Заповед подлежи на оспорване пред Административен съд - Разград в 14 (четиринадесет) дневен срок от съобщаването й по реда на Административнопроцесуалния кодекс**.

**ГАЛИНА СИМЕНОВА**

*РЪКОВОДИТЕЛ НА УО НА ПОС 2021 – 2027 г.*

*(съгласно Заповед № РД-573/07.08.2023 г. на*

*министъра на околната среда и водите)*